Жануби-ғарбий махсус ҳарбий округга қарашли ҳарбий қисмда «Ватан – муқаддас, уни ҳимоя қилиш шарафли бурчдир!» шиори остида «Мардлик ва жасорат» дарслари ўтказилди.\nУнда чақирувга қадар бошланғич тайёргарлик фани ўқитувчилари бошчилигида ҳудуддаги қатор умумтаълим мактаблари ҳамда коллеж ва лицейларнинг ўқувчилари иштирок этишди.\nҲарбий қисмда мутахассислар томонидан ўқувчи ёшларга Қуролли Кучларимизда олиб борилаётган ислоҳотлар ҳақида маълумотлар берилиб, ҳарбий тарих, ҳарбий топография, отиш тайёргарлиги каби фанлардан машғулотлар ташкил этилди. Қизиқарли савол-жавоблар машғулотнинг сермазмун ўтишини таъминлади. Бевосита ҳарбий қисмда ўтказилган машғулотларда иштирок этиш ўқувчи ёшларда шарафли соҳага ҳавас уйғотиб, ватанпарварлик туйғуларини янада орттирди.\nЧақирувга қадар бошланғич тайёргарлик фани ўқитувчиларига маҳорат дарси ҳарбий қисм офицерлари томонидан ўтказилди. Уларга ҳозирги кун талаби даражасида жанговар ва маънавий-маърифий тайёргарлик ҳамда бошқа фанлардан машғулотларни ташкил этиш ва ўтказишга доир тавсиялар берилди.\nШунингдек, ҳарбий қисм маданият марказида Муборак туманида жойлашган коллеж, лицей ва мактабларнинг чақирувга қадар бошланғич тайёргарлик фани ўқитувчилари ўртасида ўтказилган «Энг илғор ўқитувчи» танлови ғолибларини тақдирлаш маросими бўлиб ўтди. Унда туман ҳокимлиги, мудофаа ишлари бўлими ҳамда жамоат ташкилотлари вакиллари иштирок этди. Ғолиблар фахрий ёрлиқ ва қимматбаҳо совғалар билан тақдирланди.\nСанъаткорлар ижросидаги концерт дастури ҳамда ўқувчилар томонидан тайёрланган саҳна чиқишлари барчага байрамона кайфият улашди.


Дўмбира куни нишонланди | Қозоғистон янгиликлари: Сўнгги хабарлар «Kazakh TV» каналида | Kazakh TV\nДўмбира куни нишонланди\n«Дўмбира – қозоқнинг ҳужжати ва бренди, бетакрор қиёфасининг бир қисми”. Бу сўзларни Қозоғистон Биринчи Президенти айтган. Айнан у мамлакатда Дўмбира миллий кунини жорий қилган. Ўтаётган йилда мазкур байрам иккинчи марта нишонланади.\nНАРИМА МУХАМБЕТАЛИНА, НУР-СУЛТОН ШАҲРИ МАДАНИЯТ ВА СПОРТ БОШҚАРМАСИ РАҲБАРИ ЎРИНБОСАРИ:\n- 2018 йилда Дўмбира куни таъсис этилди. Биз уни кенг кўламда ўтказганмиз, бу борада тажрибамиз бор, дея оламиз. Жорий йилда ҳам «Қозоқ эли» монументи қошидаги майдонда улкан тадбир ташкил этилади. Концертга тайёргарлик тўлақонли давом этяпти.\n«Дўмбира куни» қозоғистонликлар кўнглидан жой олиб улгурди ва мамлакатда кенг миқёсда нишонланади. Жорий йилда Нур-Султон шаҳри аҳли ва меҳмонлари эътиборига ўтган йилдаги каби кенг кўламли концерт тақдим этилади. Иштирокчилар бир неча ҳафтадан буён шунга ҳозирланмоқда. Бош майдонда олти юз нафардан зиёд дўмбирачи таниқли композицияларни ижро этади.\nАЙТҚАЛИ ЖАЙИМОВ, ДИРИЖЁР:\n- Дўмбиранинг ўз байрами пайдо бўлгач, бу чолғу асбобининг нуфузи ҳам кўтарилди. Аввал ҳам концерт, танловлар кўп бўларди. Ҳозир эса аввалгидан ҳам зиёда. Дўмбира – шунчаки мусиқий асбоб эмас, у қозоқ халқининг муқаддас мероси.\nЎтган йили Дўмбира миллий куни муносабати билан 2 минг нафар мусиқачи ягона оркестрга бирлашиб, куй ижро этганди. Ўшанда қозоқ даштининг энг таниқли куйлари янграган.\nАЙТҚАЛИ ЖАЙИМОВ, ДИРИЖЁР: 26\n- Жорий йилда фақат пойтахт оркестр ва ансамбллари ўз маҳоратини кўрсатади. Минтақалар ҳам бу байрамга қўшилади, албатта. Уларда ҳам оммавий тадбирлар ташкил қилинади.\nЭслатамиз, 2018 йилдан бошлаб, Қозоғистон Биринчи Президенти фармонига мувофиқ Дўмбира миллий куни ҳар йили июль ойининг биринчи якшанбасида нишонланади. Мазкур байрам миллий маданиятни сақлаб қолиш ва ривожлантиришга йўналтирилган.\nҚозоғистонНурсултон НазарбоевдўмбираНур-Султон шаҳриҚозоғистон пойтахтиДўмбира куни


ЎзА - Деҳқон қандай ҳолда пенсия олиш ҳуқуқига эга бўлади?\n14.05.2019 17:13 Ҳуқуқий саводхонлик\nДеҳқон қандай ҳолда пенсия олиш ҳуқуқига эга бўлади?\n«Norma» МЧЖ эксперти Зафаржон Хўжаев деҳқонларга пенсия тайинлаш қоидалари ҳақида гапирди.\n– Киши қишлоқ жойда яшаб, доим қишлоқ хўжалигида\nбанд бўлади – қорамол, сабзавот, мева ва ҳ.к. етиштиради.\nУ қандай ҳолда пенсия олиш ҳуқуқига эга бўлади?\n– Ўзбекистоннинг барча фуқаролари қатори, шахсий ёрдамчи хўжаликларда қишлоқ хўжалиги маҳсулотлари (деҳқончилик, чорвачилик, балиқчилик маҳсулотлари) етиштириш билан шуғулланадиган кишилар:\n•\t2019 йил 1 январга қадар бўлган давр учун – бюджетдан ташқари Пенсия жамғармасига суғурта бадаллари тўлаган тақдирда;\n•\t2019 йил 1 январдан кейинги давр учун – ягона ижтимоий тўлов тўлаган тақдирда пенсия таъминотига ҳақли бўладилар («Фуқароларнинг давлат пенсия таъминоти тўғрисида»ги Қонуннинг 37-моддаси).\n– У бунинг учун қандай ҳужжатларга\n(меҳнат дафтарчаси, маълумотномалар, буйруқлардан\nкўчирмалар ва ҳ.к.) эга бўлиши керак?\n– Одатда, ўз томорқаларида ишловчиларда меҳнат дафтарчалари бўлмайди. Шу сабабли улар яшаш манзили бўйича Пенсия жамғармаси бўлимига мурожаат қилганда:\n•\tсолиқ органлари томонидан берилган СТИР расмийлаштирилганлиги тўғрисида маълумотнома нусхаси;\n•\tпаспорт нусхаси;\n•\tмеҳнат ва жамғариб бориладиган пенсия дафтарчаси (агар мавжуд бўлса);\n•\tфуқароларнинг ўзини ўзи бошқариш органи томонидан берилган қишлоқ хўжалик маҳсулотларини (деҳқончилик, чорвачилик, балиқчилик маҳсулотлари) етиштириш билан бандлиги тўғрисида маълумотномани тақдим этишлари керак (Низомнинг 19-банди, ВМнинг 22.02.2016 йилдаги 46-сон қарорига 1-илова).\n– Қишлоқ хўжалиги ишлари билан банд бўлган кишиларнинг\nмеҳнат стажи ва иш ҳақи қандай ҳисобга олинади?\n– Бундай ходимларга:\n•\t2019 йил 1 январга қадар бўлган давр учун – бир йилда ЭКИҲнинг камида 4,5 баравари миқдорида суғурта бадаллари тўланган тақдирда;\n•\t2019 йил 1 январдан кейинги давр учун – бир йилда ЭКИҲнинг камида 1 баравари миқдорида ягона ижтимоий тўлов тўланган тақдирда, пенсия тайинлаш учун иш стажига тўлиқ календарь йили қўшиб ҳисобланади (Солиқ кодексининг 311-моддаси; 252-сон Низомнинг 46-банди).\nБундан ташқари, пенсия тайинлаш чоғида суғурта бадаллари ва ЯИТ тўланган иш стажи камида 7 йилни ташкил этиши керак (Қонуннинг 8-моддаси).\n– Пенсия тайинлаш пайтида муайян имтиёзлар қўлланадими?\n– Афсуски, юқорида айтилганларидан ташқари, бошқа қўшимча имтиёзлар назарда тутилмаган.\n– Қишлоқда ишловчи киши келгусида пенсия олиш учун\nқандай тадорик кўриши зарур?\n– Бюджетдан ташқари Пенсия жамғармасига суғурта бадаллари (1.01.2019 йилгача) ва ЯИТни (1.01.2019 йилдан кейинги давр учун) ўз вақтида ва белгиланган миқдорларда тўлаб бориши лозим.\nШуни ёдда тутиш керакки, суғурта бадалларининг энг кам миқдори ва ЯИТ тўлаш иш стажини ҳисоблаш ҳуқуқини беради. Бироқ кўпроқ пенсия олиш учун уларнинг миқдори камлик қилади.\nМИСОЛ. 2019 йилда 1 ЭКИҲ миқдорида ЯИТ тўланган тақдирда 2019 йилда йиллик даромад 1 689 416,67 сўмни (202 730 х 100 / 12) ташкил этади, бунда 12% – фермер хўжаликлари учун ЯИТ ставкаси. Бунда ўртача ойлик иш ҳақи 140 784,7 сўмга (1 689 416,67 / 12) тенг бўлади. 2019 йил 1 январдан пенсияни ҳисоблаш учун 10 ЭКИҲдан ортиқ бўлмаган ўртача ойлик иш ҳақи, яъни 2 027 300 сўм қабул қилинади. Тегишинча, ўртача ойлик иш ҳақи ушбу суммага мос келиши учун тўланадиган бадал миқдорини ошириш лозим.\n10 ЭКИҲ тўланса, йиллик даромад 16 894 166,67 сўмни (2 027 300 х 100 / 12) ташкил этади. Бунда ўртача ойлик иш ҳақи 1 407 847,22 сўмга (16 894 166,67 / 12) тенг бўлади. 15 ЭКИҲ тўланса, у ҳолда йиллик даромад 25 341 250 сўмни (3 040 950 х 100/12) ташкил этади. Бунда 2 111 770,83 сўм (25 341 250 сўм / 12) ўртача ойлик иш ҳақи оламиз.\nЎзбекистон Республикаси Молия вазирлиги ҳузуридаги бюджетдан ташқари Пенсия жамғармаси ахборот кўмагида тайёрлаган. Манба “Норма маслаҳатчи”.\nСайтимизни кузатиб боринг, ушбу мавзудаги барча саволларингизга жавоб топасиз!


Бектемир Мелиқўзиев 4 йилга боксдан четлатилди - xabar.uz\n04.05.2021 15:25 0 5013\nҚайд этилишича, 2020 йил 16 февралдан бошлаб мусобақаларда олган барча медаллари ва рейтинг очколари бекор қилинди. Шу билан бирга, Бутунжаҳон антидопинг кодексига кўра, Б.Мелиқўзиевнинг профессионал боксда чиқишларини давом этиши ёки этмаслиги тегишли Халқаро профессионал бокс ташкилотининг қарорига боғлиқ бўлади. Агар рухсат берадиган бўлса, дисквалификацияси тугагунгга қадар фақатгина профессионал боксда жанг ўтказиши мумкин.\nЭслатиб ўтамиз, дастлаб Бектемирдан олинган допинг-синамасида «фуросемид» тақиқланган моддаси аниқланган бўлиб, у 2018 йил 28 февралдан бошлаб 2020 йил 27 февралгача 2 йиллик дисквалификация билан жазоланганди. Спортчи томонидан кейинги антидопинг қоидалари бузилиши дастлабки белгиланган жазо муддати ичида, яъни 2019 йил 30 сентябрда содир этилиб, унда ADAMS тизимида боксчининг ўзи киритган манзили бўйича етиб келишган допинг-назоратчилари кўрсатилган манзилда боксчи бўлмаганлиги учун ундан режали допинг-синамани олишолмаган. Худди шу вазият яна икки маротаба – 2019 йил 21 октябрь ва 2020 йил 16 февраль кунлари такрорланган.\nБутунжаҳон антидопинг кодексининг 2.4-моддасига асосан, бу турдаги антидопинг қоидабузарлик учун 2-йиллик дисквалификация жазо чораси қўлланилган. Лекин кейинги антидопинг қоидабузарлик аввалги антидопинг қоидабузарлик учун белгиланган муддат ичида содир этилган бўлса, бунда кейинги антидопинг қоидабузарлик муддати икки баравар кўпайтирилади. Шу сабабли, Мелиқўзиевга жами 4 йиллик дисквалификация белгиланди.\nСпорт 14/02, 08:21\nБектемир Мелиқўзиев АҚШлик рақибини техник нокаутга учратди\nСпорт 15/01, 08:10\nМелиқўзиевнинг бўлғуси рақибида допинг аниқланди — жанг нима бўлади?\nСпорт 17/12, 12:41\nБектемир Мелиқўзиев собиқ жаҳон чемпиони билан жанг қилади


Келажакнинг ҳақиқий истиқболи\n19:12 / 30.08.2018 15275\nТуркиялик мутахассислар «Tashkent-City» ҳудудида “А” тоифадаги инновацион бино қуришни режалаштиришмоқда.\n№2-рақамли лот-бу фаол ишбилармонлик ҳудуди ҳисобланади. Умумий майдони 4,5 га бўлган ерда бир вақтнинг ўзида кўп функцияли беш осмонўпар бино пайдо бўлади. Улардан иккитаси 20 қаватли ҳар бири 75 метрли бинодир. Уларда офис, савдо маркази, соғломлаштириш комплекси, бассейн, фитнес-марказ, кафе ва ресторанлар жойлашади. Қолган учта 18 қаватли бинода эса ҳашаматли юқори технологияли уйлар жойлашади. “Ақлли уй” дегани бу замонавий дизайн, қулай тузилишли уй бўлиб, уни қуришда нанотехнология ва юқори сифатли қурилиш материаллари қўлланади.\n“Ақлли уй”нинг инкор этиб бўлмайдиган афзалликларига қуйидагилар киради:\n- Шаҳарни ҳар тарафлама кўриш имкони;\n- Шовқин ва термоизоляция;\n- Масофавий бошқариш имконияти;\n- Маҳаллий интернетга уланганлик;\n- Шовқинсиз тез ишлайдиган лифтлар;\n- Ёнғин хавфсизлигининг сенсор сигнализацияси;\n- Ер ости автомобиль тўхташ жойлари;\n- Йўл-йўлакай харид қилиш мумкин бўлган савдо марказлари.\nTashkent City ХИМда, шу жумладан, ишбилармонлик фаолияти ҳудуди ҳисобланган Лот № 2 да иншоотлар ер остида ҳам пайдо бўлади: замонавий технологиялар асосида яратилган ер ости автомобиль турар жойлари, техника ва савдо муассасалари, шулар жумласидандир.\nБинони барпо этишда кенг кўламли қурилиш жараёнини тезлаштириш, харажатларни камайтириш ва қуриладиган биноларнинг мустаҳкам бўлишини таъминлайдиган илғор қурилиш технологияларидан фойдаланиш режалаштирилмоқда.\nФикрнинг исботи сифатида қуйидаги мисолни келтириш мумкин: қурилишда хорижда ишлаб чиқарилган махсус сифатли бетондан фойдаланилмоқда. Унинг ёнғинга чидамлилик даражаси 4 соатдан ортиқ вақтга етади. Қиёслаш учун шуни айтиш керакки, оддий бетоннинг ёнғинга чидамлилик даражаси 2 соат, олов таъсирида белгиланган вақтдан сўнг у бурдаланувчан бўлиб қолади. Бундан ташқари, қурилиш жараёнида юқорида ишлашда шағалларни юқорига олиб чиқиш учун ўз-ўзини кўтарувчи ҳимоя панеллари қурилмалари қўлланилмоқда.\nЛойиҳада эътибор берилаётган асосий жиҳат – қурилманинг зилзила ва ёнғинга бардошлилиги, мустаҳкамлилиги ҳамда сифатлилигидир.\nБундан ташқари ушбу ҳудудда корейс андозаларига мос тарзда мактаб ва боғча қурилади. Бу ерда гап фақат архитектура иншоотлари ҳақидагина эмас, балки уларнинг экологик жиҳатдан тоза материаллардан қурилишидадир. Бу ердаги таълим дастури эса Жанубий Корея педагогик тажрибасига асосланган. Инновация, тадбиркорлик ва илғор ғоялар бунда бирлашиб, тадбиркорликни юритиш жараёнининг янгича ёндашувини юзага келтирмоқда.\nҚурувчилар Tashkent Cityнинг ҳар бир квадрат метр майдони сармоядорлик фаолиятини такомиллаштиришга, янги ғоя ҳамда мақсадларини амалга ошириш учун рағбатлантиришга асосланишини исташади.\nҚурилишни бошқарув жараёнининг архитектура лойиҳаси тайёр, пойдевор ости чуқурини тозалаш ишлари ва тупроқни мустаҳкамлаш якунланди. Пойдеворни қуйиш жараёни бошланди.\nЛойиҳанинг архитектори сифатида Туркиянинг «APEAS» бюроси шуғулланмоқда.Лот №2нинг таъсисчиси ва инвестори Real House компанияси ҳисобланади.


Март ойида лотин алифбосининг сўнгги версияси тасдиқланади\n6 Март 11:04\nNUR-SULTAN. Kazinform – Март ойида лотин алифбосининг сўнгги версияси тасдиқланади. Бу ҳақда бугун Қозоғистон Республикаси Маданият ва спорт ишлари вазирлиги Тил сиёсати қўмитаси раисининг ўринбосари Адилбек Қаба маълум қилди, деб хабар беради Kazinform мухбири.\n«Маълумки, Қозоғистон Президенти Қасим-Жомарт Тоқаев лотин алифбосига асосланган қозоқ алифбосини такомиллаштириш вазифасини қўйди. Ушбу топшириқдан сўнг уч-тўрт ой ичида олимлар тўртта сессия ўтказдилар. Ўша йиғилишларда алифбонинг бир нечта вариантлари кўриб чиқилди. Ҳаммаси бўлиб, бугунги кунгача 40дан ортиқ алифбо лойиҳалари қабул қилинди. Шулардан 30 таси олимлар томонидан расман кўриб чиқилган. Ҳеч бир лойиҳа эътибордан четда қолмади. Биз ҳаммасини таҳлил қилдик ва муҳокама қилдик ва барча керакли маълумотларни ҳисобга олдик. Биз уларнинг муаллифларига жавоб бердик», - деди.\nҚўмита раиси ўринбосарининг сўзларига кўра, ушбу лойиҳалардан тўрттаси танлаб олинган ва қайта муҳокама қилинган. 4 феврал куни ушбу лойиҳалар республика миқёсида муҳокамага қўйилди.\n«Олимлар дуч келган муаммолардан бири шундаки, олдинги кирилл алифбосидаги нечта ҳарф бўлса, бу ерда ҳам шунча бўлиши керак деган тамойил бор, аммо бундай ёндашув ярамайди. Маълумки, бизнинг тилимизда бошқа тиллардан ўзлаштирилган кераксиз товушлар мавжуд. Лотин ёзувига ўтиш, шунингдек, мамлакатимизнинг нотинч даврларида мажбуран киритилган товушлардан халос бўлишнинг асосий омилларидан биридир. Агар илгари 42 та ҳарф бўлса, энди 31 ёки 32 та бўлиши мумкин. Бироқ, шунинг ўзи қозоқ тилидаги товушларнинг ўзига хос хусусиятларини тўлиқ ифодалаши мумкин», - деди Адилбек Қаба.\nУнинг сўзларига кўра, Тил сиёсати қўмитаси, 14 феврал куни минтақалардаги тил бўлимлари иштирокида миллий очиқ муҳокамалар ўтказди. Таклиф этилган лойиҳалар бўйича ҳудуддаги филологлар ва тилшунослар ўз мулоҳазаларини билдирдилар. Ушбу ва бошқа баҳс-мунозаралар асосида 20 феврал куни Алматидаги олимлардан иборат ишчи гуруҳ таклиф қилиниб, ҳар бир лойиҳадан фойдаланган ҳолда битта лойиҳани ишлаб чиқилди ва тасдиқланди.\n«Президент маъмурияти раҳбарининг биринчи ўринбосари Маулен Ашимбаев олимлар билан учрашув ўтказди ва ушбу масалани муҳокама қилди. У эрда баъзи харфларни қайта кўриб чиқиш топширилди. Ушбу лойиҳа деярли Президент девони томонидан маъқулланган. Битта-иккита ўзлаштирилган товушлар тўғрисида умумий фикрга келишгина қолмоқда. 13 март куни барча олимлар учун катта йиғилиш бўлиб ўтади. Шу йиғилишда маъқул кўрилган алифбо тасдиқланиб, Ҳукумат комиссиясига тақдим этилиши керак», - деди у.\n#Жамият #Лотин алифбоси


Йилнинг энг яхши фан ўқитувчилари аниқланмоқда\n18:24 / 13.09.2017\n13-15 сентябрь кунлари бошланғич таълим, она тили ва адабиёт, ўзбек тили, география, биология фанлари ўқитувчилари ўртасида “Йилнинг энг яхши фан ўқитувчиси – 2017” танловининг республика босқичи ўтказилмоқда. Халқ таълими вазирлиги матбуот хизмати берган хабарга кўра, унда танловнинг ҳудудий босқичида энг юқори натижа кўрсатган 68 нафар педагог ўзаро беллашади.\n2006 йилдан буён ҳар йили анъанавий равишда ўтказиб келинаётган танлов жорий йилда янгича кўринишда замонавий ахборот коммуникация технологияларидан самарали фойдаланган ҳолда ташкил қилинди.\nЖорий йилда танлов 3 босқичда (туман (шаҳар), ҳудудий ва республика) ташкил этилди.\nЎқитувчиларнинг тегишли фан бўйича касбий билимларини баҳолаш орқали уларнинг рейтингини аниқлаш мақсадида танловнинг туман (шаҳар) босқичида ўтказилган он-лайн тест синовларида 16 фан бўйича республика миқёсида жами 260 минг нафардан ортиқ ўқитувчилар иштирок этди.\nМультимедиа умумтаълим дастурларини ривожлантириш маркази томонидан танлов учун махсус электрон дастур тайёрланиб, тест жараёнларини ташкил этиш ва натижаларини умумлаштириш имконияти яратилди. Бу ўз навбатида танлов жараёнларини шаффоф ва очиқлигини таъминлаш билан бирга уни марказлашган ҳолда бошқариб бориш, ўқитувчилар билим савиясини ҳудудлар ҳамда фанлар кесимида таҳлил қилиш имконини берди.\nҲакамлар ҳайъати томонидан танлов қатнашчилари иштироки баҳоланиб, унда ғолиб деб топилган иштирокчилар “Халқ таълими аълочиси” кўкрак-нишони ва вазирликнинг қимматбаҳо совғалари билан тақдирланади.\nўқитувчи Халқ таълими вазирлиги


Вашингтондаги тартибсизликлар вақтида Трамп қаерга яширингани маълум бўлди | Qalampir.uz\nВашингтондаги тартибсизликлар вақтида Трамп қаерга яширингани маълум бўлди\nОлам\t01 Июнь 11:36 14312\nАҚШ Президенти Дональд Трамп 29 майдан 30 майга ўтар кечаси Оқ уй олдидаги тартибсизликлар пайтида Вашингтон марказидаги ер ости бункерида яширинишга мажбур бўлган. Бу ҳақда кеча, 31 май куни "The New York Times" нашри хабар берди.\nҚайд этилишича, бундай қарор 30 май тунидаги тартибсизликлар пайтида қабул қилинган. Буни Трампдан АҚШ махфий хизмати талаб қилгани айтилмоқда. CNN хабарига кўра, Трамп бошпанада бир соатдан камроқ вақт сарфлаган. Унинг оила аъзолари ҳам ўша ерда бўлганми ёки йўқми ҳозирча маълум эмас.\nТаъкидланишича, баъзи ходимларга тартибсизликлар қайта бошланиши таҳдиди туфайли Оқ уйга келмасликка рухсат берилган. Нашрнинг ёзишича, амалдаги қоидаларга кўра, Америка раҳбари Оқ уй хавф остида бўлган ҳолларда бу бункерга киради.\nСўнгги бир неча кун ичида Оқ уй олдида норозилик намойишлари бўлиб ўтди. Намойишчилар соқчиларга қарата пластик идишлар ва бошқа буюмларни улоқтиришган. Баъзилар Оқ уй ҳудудига киришга уринган.\nЭслатиб ўтамиз, АҚШда қора танли Жорж Флойдни полиция томонидан бўғиб ўлдирилиши туфайли тартибсизликлар бошланган.\nДональд Трамп Тартибсизликлар Жорж Флойд\n09 Июль 23:46 34623\n09 Июль 08:05 34404\n11 Июль 20:11 30119\n10 Июль 11:33 29175\n09 Июль 07:43 28947


17:25 02 Декабр 2020\n18:47 16.07.2020 (Янгиланган 22:07 16.07.2020) Ҳавола олиш\nЎлат, карантин, ўта хавфли ва юқумли касалликлар муҳофаза маркази эпидемиолог-шифокори, тиббиёт фанлари номзоди, олий тоифали врач Ғофиржон Тожибоев Sputnik Ўзбекистон мухбири Дилшода Рахматова билан суҳбатда Ўзбекистонда коронавирус билан боғлиқ вазият ҳақида ўз фикрларини билдирди.\n- Кеча президент раислигида видеоселектор йиғилиши бўлиб ўтди. Унда Ўзбекистондаги, айниқса, Тошкент шаҳри ва Тошкент вилоятидаги вазият танқид қилинди. Сиз эпидемиолог сифатида бу ҳақда қандай фикрдасиз?\n- Президент тўғри гапирдилар. Тошкент шаҳри ва Тошкент вилояти бир бирига жуда боғлиқ. Ушбу ҳудудлар орасида миграцион ҳаракат жуда фаол, қолаверса, аҳоли ҳам жуда зич жойлашган.\nФикримча, касалликни олдини олишда эпидемиологик суриштирувга кўпроқ эътибор бериш лозим. Яъни касаллик қайси оилада қайд этилди, бемор қаерда ишлайди, касалликнинг инкубацион даврида қаерларга борди, кимлар билан мулоқотда бўлди ва бошқа маълумотлар. Ундан ташқари, турли ёшлардаги касалларнинг аҳволи, симптомли ёки симптомсиз кечаётгани – буларни ҳаммаси эпидемиологик суриштирив натижасида аниқланади.\nЎзбекистонда вирус мулоқот, маиший йўл ва ҳаво томчи йўли орқали юқмоқда. Шуни учун биз аҳоли кўп йиғиладиган жойларга, масалан, бозорлар, йирик корхоналарга эътибор қаратишимиз керак.\nДезинфекция амалиётларини кўчаларда эмас, айнан мана шундай нуқталарда кучайтириш лозим. У жамоат жойи, давлат ёки хусусий ташкилот бўлишидан қатъий назар. Асосий эътиборни уюшган жамоалар ичига қаратишимиз керак.\nМана шу нарсаларга кўпроқ эътибор қаратилса, президентимизнинг ишончини оқлашимиз мумкин.\nШу билан бир вақтда, ўтган давр мобайнида Тошкентда жуда кўплаб ишлар амалга оширилди. Биринчи навбатда - карантин муассасалари барпо этилди. Госпиталлар, провизор госпиталлар (касаллик ҳали тасдиқланмаган беморлар учун), изолятор ташкил қилинди, чегара назорати кучайтирилди.\nАйниқса, узоқ масофага қатнайдиган ҳайдовчилар орасида касаллик аниқланиши ҳолати юқори эди. Ҳозир эса чегарада улардан намуна олинмоқда ва унинг натижасига қараб киришга рухсат берилмоқда. Касаллик аниқланган хорижай ҳайдовчиларга киришга рухсат берилмаяпти. Агар ҳайдовчи Ўзбекистон фуқароси бўлса, унга киришга рухсат бериб, тегишли тартибда даволаш муассасасига жойлаштирилмоқда.\n- Кўп ишлар қилинди, лекин касаллик жилови қўлган олиндими? Нега ҳозир яна касаллар сони кўпаймоқда, карантин чоралари кучайтирилмоқда? Балки стратегия нотўғри бўлгандир?\n- Биринчидан, биз бошида ҳақиқатдан касаллик жиловини қўлга олдик. Лекин тиббиётда бир тушунча бор - "коллектив иммунитет" дейилади. Яъни жамоа орасида айнан шу касалликка нисбатан курашиш хусусиятининг юқори бўлиши.\nАна шу коллектив иммунитетга эришиш йўлларидан бири – бу инфекцион агент билан соғлом одамнинг дуч келиши. Ана шундай ҳолда ўша одамда коллектив иммунитет, яъни ўша вирусга қарши курашиш хусусияти пайдо бўлади.\nЁз бошида карантин чораларининг сусайтирилишини ҳам тўғри тушуниш керак.\nИнфекция куз ёки қиш ойларида янада кучлироқ бўлиб қайтиши мумкин. Ўша пайтда организм уни шаклланган иммунитет билан қарши олади. Ёз ойларида эса бу нарса осонроқ кечади. Шуни учун куз ва қишгача биз ўз иммунитетимизни шакллантириб олишимиз керак.\nБизда ҳозир 70-80 % ҳолатларда касаллик енгил ёки симптомсиз кечмоқда. Бу – аҳоли орасида ушбу инфекцияга қарши табиий коллектив иммунитет пайдо бўлаётганидан дарак беради. Бу яхши аломат. Келажакда мана шу одамлар касалликнинг ривожланиб кетишига йўл қўймайди.\nВакцина бўлганида эди, биз бошқача йўл тутган бўлардик. Ушбу инфекцион агентни барибир инсон организмига жўнатар эдик ва организмда сунъий иммунитет пайдо бўларди.\nТабиий иммунитет орттириш туфайли бугун касалланганлар сони бироз ўсишини кўраяпмиз. Бу кутилган ҳолат эди, лекин эртанги кунда бу ўзининг ижобий натижасини беради. Бугун кунига кунора аниқланаётган 400-500 касалларнинг аксарияти енгил ёки симптомсиз ўтаётган ҳолатлардир. Орттирилган иммунитет эса эртанги кунда бизга албатта керак бўлади.\n- Сизнингча, бугунги кунда Ўзбекистонда коронавирус инфекциясига қарши кураш бўйича кўрилаётган чора тадбирлар самарадорлигини қандай оширса бўлади?\n- Биласиз, ҳозир шифокорларга жуда катта босим бўлаяпти, госпитал ва изоляторлар, ПЗР лабораториялар туну кун жуда катта босим остида ишлаяпти.\nМенинг фикримча, Соғлиқни сақлаш вазирлиги қуйидаги ҳолатларга эътибор бериши керак.\nЭкспресс-тестлар Ўзбекистонда бир кунда 76 та COVID-19 ҳолатини аниқлашга имкон берди\nБугунги кунда Тошкентда ҳам, вилоятларда ҳам полимераз занжирли реакция услубида ташхис қўйишга жуда кўп эътибор берилмоқда, лабораториялар жуда катта босим остида ишламоқда. Биз ушбу босимни имкон қадар камайтиришимиз керак.\nБунинг иложи бор. Бугунги кунда ЖССТ томонидан тавсия этилган 150 дан зиёд экспресс-тестлар мавжуд. Айрим Европа давлатларида улар қўлланилмоқда.\nЭкспресс-тестларни икки хил йўл билан ишлатиш мумкин. Биринчиси, вирус тушган пайтида 20-30 дақиқа ичида организмда вирус бор йўқлигини аниқлаш учун. Иккинчиси, организмда вирусга қарши иммунитет бор ёки йўқлигини аниқлаш учун. Мана шу тестлар ёрдамида биз 20 – 30 дақиқа ичида организмда вирус ёки иммунитет борлигини билиб олишимиз мумкин.\nЭкспресс-тестлар ёрдамида биз ҳозир лабораторияларда ижобий натижа чиқаётган беморларни саралаб олган бўлардик. Кимда касаллик, кимда иммунитет борлигини аниқлаштирган бўлардик.\nИккинчидан, биз ҳамма анализларни ПЗРга жўнатишимиз керак эмас. Масалан, экспресс тестдан ижобий натижа чиққан 100 беморни рентген ёки флюрографига жўнатишимиз керак. У ерда янги вирус аниқланганлар максимум 50-60 та чиқади. Қолгани касаллик ўтиб бўлган, организмда иммунитети пайдо бўлган беморлар рўйхатига ўтади.\nҚолган 50 беморда флюрография ўпкада қанақа жараён кетаётганини белгилаб беради.Бу ерда ҳам ўпкасида ҳеч қандай патологик жараён бўлмаган, организм нормал ҳолатда бўлган беморлар ҳам 30 тани ташкил қилади. Қолганларда коронавирус бор деб айтса бўлади. Клиник жараёнлар флюрографияда ўзи яққол маълум бўлади.\nЯна бир экспресс услуб – бу ИФА методи дейилади, яъни қон иммунофермент анализи. Билсангиз, туғруқхоналарга киришда кичик бир планшетга қонни томизиб, ОИТС бор-йўқлигини тезда аниқлаш мумкин. Худди шунақа экспресс-тест коронавирусники ҳам бор. Шуни ҳам Ўзбекистонга олиб келса яхши бўларди.\nБу ҳам арзон, ҳам тезкор услуб, албатта, бу 100% аниқ натижа бермайди, лекин агар экспресс тестда "вирус бор"лиги аниқланса, кейин ПЗРга таҳлил олса бўлади.\nНатижада, бизда ПЗР аппаратура билан ишлайдиганлар сони автоматик равишда пасаяди. Бу шахсий фикрим, албатта. Бизда ҳозир ушбу экспресс методларнинг бирортаси ҳам ишламаяпти.\nЮқорида қайд этилган экспресс тестларни хусусий ва давлат поликлиникаларида олишни йўлга қўйсак ҳам ёмон бўлмайди, менимча.\nАҳоли иммунитетини ошириш\nЯна бир таклифим: Ўзбекистонда аҳоли иммунитетини мустаҳкамлашда биологик фаол қўшимчалардан фойдаланиш. Уларнинг турли хиллари бор. Ўзбекистонда ишлаб чиқарилаётганлари ҳам бор.\nЕвропада ушбу услубдан яхши фойдаланишади. Бизларда ҳам ушбу тажриба татбиқ этилса, бу организмда модда алмашинув жараёнини фаоллаштиришда, иммунитетни кучайтиришда яхши натижа беради.\nТашқи муҳитда вирус фонни ўрганиш керак\nКейин бизларда яна бир тадбирни ўтказиш керак. Биласизми, нима сабабдан Россияда ниқоб бекор қилинди? Уларда ташқи муҳитда вирус фони ўрганилди. Масалан, озиқ-овқатда, атрофдаги буюмларда.\nМикробиология институти ўрганиш натижасида ташқи муҳитда вирус миқдори камайганини аниқлаган. Нолга тушмаган лекин камайган. Шу сабабли ҳам эртанги фон бизда яхши бўлади, ниқобни ечиш мумкин, деган қарорга келган.\nБиз ҳам ташқи муҳитдаги вирус сонини илмий жиҳатдан ўрганишимиз керак. Қурилишларда, болалар оромгоҳларида, уйларда, умуман, ҳамма жойда ўрганиб, мана шу жойларда ниқобни ечиш мумкин, деган хулоса беришимиз мумкин.\n- Лекин ҳозир касаллар сони ошаяпти, одамларни ваҳима босаяпти. Бунга асос борми?\n- Яна такрор айтаман, касаллар сони вақтинча ошиши бу кутилган ҳолат эди. Чунки шундай йўл билан коллектив иммунитетни оширдик. Келажакда, бу албатта ўзининг ижобий натижасини беради.\nАҳолига тўғри тушунтиришимиз керак. Ўртоқлар, мана шу нарса коллектив иммунитетини шакллантиришга ёрдам беради. Ваҳимага ўрин йўқ. Биз ҳамма жойни доимо стерил ҳолатда ушлаб тура олмаймиз. Инфекция барибир ўз ишини қилади.\nКасалликнинг иккинчи, учинчи тўлқини бор дейишади. Биз куз, қиш ойларигача ўз иммунитетимизни шакллантириб олишимиз керак.


ҲРУ: Ливиядаги зўравонлик қурбонлари сони юздан ошди\n24 октябр 2021, Тошкент вақти: 01:25\nЛивиянинг иккинчи йирик шаҳри Бенғози\nҲюман Райтс Уотч инсон ҳуқуқлари ташкилоти Ливиянинг иккинчи йирик шаҳри бўлган Бенғозида хавфсизлик кучлари намойишчиларни ўққа тутгани оқибатида талафотлар сони кескин ошганини маълум қилди. Ливия ҳукуматига қарши уюштирилган норозилик намойишларида ўнлаб одам, жумладан болалар ҳам нобуд бўлгани айтилмоқда.\nҲюман Райтс Уотч ташкилотига кўра, Ливияда 16 феврал куни президент Муаммар Қаддафийга қарши норозилик намойишлари бошланганидан бери камида 104 киши нобуд бўлган.\nТасдиқланмаган хабарларга кўра, 19 феврал куни Ливиянинг иккинчи йирик шаҳри ҳисобланган Бенғозида ҳукумат қўшинлари камида 20 нафар намойишчини отиб ўлдиргани натижасида талафотлар сони кескин кўпайган.\nЯраланган одамларни касалхонага олиб боришда ёрдамлашган гувоҳлардан бирининг Ройтерс ахборот агентлигига айтишича, шанба куни ўнлаб одам хавфсизлик кучлари томонидан ўлдирилган.\nАйтишларича, бинолар томларига чиқиб олган мерганлар одамларни нишонга олганидан кейин намойишчилар орасида саросима ва тартибсизлик бошланган.\nМаҳаллий касалхона шифокорларига кўра, шанба куни 150 нафар яраланган одам олиб келинганидан сўнг яраланганлар учун зарур бўлган қон ва тиббий дорилар тугаб қолган. БиБиСи ахборот агентлиги яраланган одамлардан 22 нафари оламдан ўтганини хабар қилди.\nЛивия ҳукумати хорижлик мухбирларнинг мамлакатга киришига рухсат бермагани учун бу маълумотларни тасдиқлаш имконсиз.\nАммо интернетдаги “Youtube” ижтимоий тармоғига қўйилган видеолавҳада отишма бошланганидан сўнг одамлар қонга белангани ва саросимага тушганини тасвирланган.\nОдамларни таъқиб қилиш Ливияни 42 йилдан бери бошқариб келаётган президент Муаммар Қаддафийга қарши намойишлар уюштирилганидан кейин бошланган. Тунис ва Мисрдаги халқ исёнидан рағбатланган Қаддафийнинг рақиблари ижтимоий тармоқлар орқали одамларни ҳукуматга қарши намойишга чиқишга даъват қилган.\n17 феврал куни “Youtube” тармоғига қўйилган видеолавҳада Бенғози шаҳрида яшовчи одамлар “Биз эркинлик ва ижтимоий адолатни хоҳлаймиз” деб қичқираётгани тасвирланган.\nАссошиэйтед пресс ахборот агентлиги хабарига кўра, одамлар нобуд бўлганига қарамай, 20 феврал куни намойишчилар Бенғози шаҳридаги суд биноси олдига тўпланганлар.\nҲукуматга қарши намойишларда қон тўкилгани сабабли Ливиянинг 50 нафар диний уламоси хавфсизлик кучларини тинч аҳолини ўлдиришни тўхтатишга чақирди.\nХабарларга кўра, Ливиядаги норозилик акциялари асосан Бенғози шаҳри ва унга туташ ҳудудларда бўлиб ўтмоқда.\nБенғозидан фарқли ўлароқ пойтахт Триполида ҳукуматга қарши намойишлар кам бўлгани айтилмоқда. Ижтимоий тармоқда эса Триполи ва Налут шаҳридаги намойишларда кичик тўқнашувлар юз бергани хабар қилинди.\nАйрим таҳлилчилар Ливияда Тунис ва Мисрдаги каби кенг кўламли исёнлар содир бўлмайди, деган фикрда. Улар буни президент Муаммар Қаддафий бошчилигидаги режимнинг нефтдан тушган даромадни ижтимоий муаммоларни ҳал қилиш йўлида фойдаланишга муваффақ бўлгани билан изоҳламоқда.


Насимовдан 500 сўз: Сенга нима бўлди ўзи, эй, автоўзбегим? - Daryo\n10:35, 07.11.2017 89282\nНасимовдан 500 сўз: Сенга нима бўлди ўзи, эй, автоўзбегим?\nАёл кўп қон йўқотмоқда эди. Тез тиббий ёрдам хизматининг Damas автомобили шаҳар кўчалари бўйлаб автомобиллар оқимини ёриб ўтган ҳолда ТТЗ массивидан шаҳарнинг бошқа бурчаги, Чилонзорга, Республика шошилинч тиббий ёрдам илмий марказига қараб борарди. ТТЗда, Республика нейрожарроҳлик илмий марказида унинг ярасини наридан-бери боғлаб қўйишган, шу сабабли бошининг чап томони ва энсасидан ҳамон қон оқарди. Damas нейрожарроҳликдан Республика шошилинч тиббий ёрдам илмий марказига йўл олганди.\n«Етказа олмайсан, — дейишди фельдшерга. — Узоқ. Травматологияга олиб бор». Аёл замбилда бош териси йиртилиб кетган, мияси чайқалган ва сон суяклари икки жойидан синган ҳолатда ётарди. «Етказаман, — дея қайсарлик билан жавоб қилди фельдшер. — Етказамиз».\nФельдшер аёлни бўш келмасликка чақирди, нашатир спирти берди, тирсагига нима биландир укол қилди.\nТошкент ҳайдовчилари милт-милт чироқлари ўчиб-ёниб, сирена чалаётган Damas’га йўл беришни хаёлларига ҳам келтирмасди. Улар чойхонага ошхўрликка шошарди, улар ўз оилалари бағрига шошарди ва қонга беланган аёл, фельдшер ва ожизлигидан қарғанаётган ҳайдовчи ўтирган Damas’ни бир ёқадан бош чиқариб сўкарди.\nАёл қон йўқотарди ва фельдшердан опасининг аҳволи ҳақида сўрарди. Ҳозир ўзларининг кеккайган каптива, эпика, лачети ва спаркларида ўтириб, қонга беланган аёлни олиб кетаётган қандайдир фақирона Damas’га йўл бермаган ана шундай ҳайдовчилардан бири бир соат аввал қизил чироқда тўхтамай йўлнинг қарама-қарши томонига ўтиб кетди. У йўлни кесиб ўтаётган аёлни ва унинг опасини уриб кетди.\nОпаси уч соатдан сўнг, травматологияда вафот этди.\nБир ҳайдовчи бир аёлни ўлдириб, иккинчисини яралади.\nЭнди қолган ҳайдовчилар ярадор аёл йўлда вафот этиши учун қўлидан келганча ҳаракат қилаётгандек, гўё.\nАммо оғир мусибатлар уларнинг бошига тушмайдигандек туюляпти, холос.\nЎша тушунарсиз Damas’да эртага бегона одамларни эмас, бугун йўл бермаган ҳайдовчиларнинг қизи, онаси ёки синглисини олиб кетишлари мумкин.\nРеспублика шошилинч тиббий ёрдам илмий марказининг травматология марказида ўн бир кечани ўтказиб, у ерга уч миллион кишилик шаҳарнинг барча бурчакларидан жабрланганларни қандай олиб келишаётганини кўрганман.\nҲам пиёдаларни. Ҳам ҳайдовчиларни. Шу вақт ичида бундайларнинг икки нафарини қутқариб қолиш иложи бўлмади.\nТравматолог шифокорлардан бири менга айтиб беришича, Тошкент чорраҳаларида видеокузатув ишга туширилгач, илк уч ой давомида йўл-транспорт ҳодисаларида жабрланганлар сони сезиларли равишда камайган. Аммо кейин ҳайдовчилар чорраҳалардаги камераларнинг ҳаммаси ҳам қоидабузарликларни қайд этмаслигини билиб олди…\nФельдшер ва Damas ҳайдовчиси ўз ваъдасида турди. Улар аёлни касалхона қабулхонасигача етказа олди, у ерда марказнинг тажрибали шифокорлари бошдаги ярани қайтадан тикди, оёғига гипс қўйиб, маҳкамлади, МРT ва УТТдан ўтказди, осма укол қўйди, ҳаммасини тез ва тегишлича амалга оширди. Бу орада тез ёрдам машиналари беморларни яна ва яна келтиришда давом этди.\n«Ҳайдовчилар ‘тез ёрдам’га йўл бериши кераклиги ҳақида ёзинг, — деб сўради аёл мендан палатага ётқизилгач. — Улар йўл бермади, фельдшерни ва Damas ҳайдовчисини сўкди. Ёзингки, улар йўл беришсин».\nЎзбекистон Республикаси Ички ишлар вазирлиги ва шахсан ИИВ Йўл ҳаракати хавфсизлиги бош бошқармаси бошлиғи, ўзим қатъиятли одам сифатида танийдиган полковник Холматжон Саидалиевга мурожаат қиламан.\nХолматжон ака, сиздан мамлакат кўчаларидаги тез тиббий ёрдам машиналарига бўлган муносабатга алоҳида эътибор қаратишингизни сўрайман. Уларга йўл беришлари ва светофорларда ўтказиб юбориши учун қўлингиздан келганини қилинг, буни қила олишингизга эса ишончим комил.\nБутун дунёда ҳайдовчилар орқани кўриш ойнасида полиция автомобили, тез ёрдам машинаси ёки ўт ўчириш машинасининг милт-милт ёнаётган сигнал чироқларини пайқаши билан, шу заҳоти ўнг томонда бир қаторга тизилади ва ҳатто йўл четида тўхтайди. Ўзбекистон ҳайдовчиларини уларнинг бошига оғир мусибат ёғилмасидан олдин шундай хулққа ўргатиш керак.\n«Ҳайдовчилар ‘тез ёрдам’га йўл бериши кераклиги ҳақида ёзинг», — деди менга ҳаётда ўттиз беш йилдан буён йўлдошлик қилаётган инсон.\nБизга нима бўлган? Сенга нима бўлди ўзи, эй, автоўзбегим?\nРеспублика шошилинч тиббий ёрдам илмий маркази Бош директори, Ўзбекистон Республикасида хизмат кўрсатган соғлиқни сақлаш ходими, тиббиёт фанлари доктори, профессор Абдуҳаким Мўминович Ҳожибоевга; Шошилинч травматология бўлими раҳбари, тиббиёт фанлари номзоди Равшан Неъматуллаевич Ҳакимовга; даволовчи шифокор Бекзод Каримовга, травматолог Файзулла Миржалиловга, ярани қайта тикиб, сўнг аёлни палатага келиб кўриб кетган нейрожарроҳга — барча навбатчи шифокорлар, ҳамширалар ва санитар аёлларга ҳар кунги ва ҳар тунги серғайрат меҳнатлари учун самимий миннатдорлик билдираман.\n20:01 Бугун 0\nХавфсизлик масалаларини ўрганиш бўйича Европа маркази ходими Ўзбекистон Қуролли Кучлари академиясида дарс бермоқда\n19:47 Бугун 730\n19:33 Бугун 1212\n19:19 Бугун 716\n19:43, 13.11.2018 210751\n15:05, 14.11.2018 166086\n17:36, 13.11.2018 126438\n14:11 Бугун 107219


Муқимий (1850-1903) - www.ziyouz.uz\nБош саҳифа Илм ва фанТарихМаънавият юлдузлариМуқимий (1850-1903)\nМуҳаммад Аминхўжа — Муқимий лирик шоир ва забардаст ҳажвчи сифатида XIX асрнинг сўнгги чораги ва XX аср бошларидаги ўзбек миллий адабиётининг энг йирик намояндаси сифатида донг таратди. Марказий Осиё, шу жумладан, Ўзбекистон чор Россиясининг мустамлакасига айлантирилган шароитда қалам тебратган Муҳаммад Аминхўжа ижоди чин маънода халқчилдир. У эзилган меҳнаткаш омма, бечора косибу ҳунармандлар ва хонавайрон қишлоқ деҳқонларининг оташин куйчиси бўлиб майдонга чиқди. Мустамлака тузумидаги адолатсизлик ва зўравонликни, жорий тартиб-қоидаларни халқона услубда аёвсиз қоралаган шоир ўлкамиз истиқболига ишонч билан қаради. Унинг асарларида инсоний ишқ-муҳаббат улуғланди, иймон-эътиқод, ҳалоллик, сахийлик, покдомонлик, элпарварлик, дўстлик, она табиат гўзалликларидан завқланиш, висол онларининг лаззатлари ва ҳижрон азоб-уқубатлари ишонарли лавҳаларда жуда таъсирчан ифодаланди.\nМуҳаммад Аминхўжа Қўқоннинг Бегвачча муҳалласида 1850 йилда Мирзахўжа Мирфозил ўғли оиласида туғилган. Новвойлик билан оила тебратувчи Мирзахўжа фарзандининг хат-савод чиқаришига жиддий эътибор берган бўлса, шеъриятга иштиёқ ва қобилиятининг шаклланишида онаси Ойшабибининг ўрни бениҳоят каттадир. Туғма истеъдод соҳибаси бўлган бу аёл жуда кўплаб эртак-қўшиқларни ёд билган, таъсирчан ва ифодали сўзлаб бериш қобилияти билан тингловчиларни мафтун эттан. Онадаги бу фазилат, шубҳасиз, гўдак Муҳаммад Аминхўжага ҳам ижобий таъсир кўрсатган.\nМаҳалла мактаби ва «Ҳоким ойим» мадрасасида таълим олгач, Муқимий 1872-73 йилларда Бухорога бориб, «Меҳтар ойим» мадрасасида таҳсилни давом этгиради. 1876 йилда уни битириб Қўқонга қайтади, оила қуради.\nХатми мадраса қилган Муқимий аввалига Қўқон ер ўлчаш маҳкамасида мирзалик қиларкан, ўз вазифасига кўра, Қўқон ва унинг атрофидаги қишлоқларга тез-тез чиқиб, деҳқонларнинг турмуш шароитлари, қишлоқларнинг аянчли аҳволи билан яқиндан танишиш имконига эга бўлди. Лекин у ер маҳкамасида узоқ ишлай олмади. Аммо бу муддатнинг ўзи ҳам шоир ҳаёти ва дунёқарашида сезиларли из қолдирди. Мавжуд мустамлака тузумга, жорий тартиб-қоидаларга кескин салбий муносабат ва танқидий баҳонинг шаклланишига жиддий туртки бўлди.\n«Дар мардуми Оқжар батариқи мухаммас» асаридан маълум бўлишича, Муқумий 1870 йилнинг охирларида Қўқоннинг ғарби-шимолидаги Сирдарё ёқасида жойлашган Оқжар паромида паттачи бўлиб ишлаган. Бу янги вазифа ҳам шоирга меҳнаткаш омма вакиллари, қишлоқ деҳқонларининг турмуш шароитлари билан бевосита танишиш имконини берди.\nҚаттиққўл, муттаҳам паром хўжайинлари билан келиша олмаган Муқимий 80-йиллар бошларида Қўқонга қайтади. Оилавий ҳаётда ҳам фароғат топмаган шоир, ҳовлини ташлаб, ўша Бегвачча маҳалласидаги Ҳазрат мадрасаси ҳужрасига кўчиб чиқади ва умрининг охирига қадар муҳтожлиқда, ўз таъбири билан айтганда, ўша «ҳужраи танг ва торликда бекаслик ва ғариблик чироғини ёқиб» умр ўтказди.\nШу вақтдан бошлаб Муқимий бутун вақтини ижодий иш, шахсий мутолаага бағишлади, ҳуснихат ва котиблик билан шуғулланди. Зокиржон Фурқат гувоҳлигига кўра, бу йилларда Қўқонда муттасил равишда ҳаракат қилган адабий йиғин-анжуман ишларига Муқимий йирик ижодкорлар Муҳйи, Завқий, Нисбатийлар қаторида фаол қатнашади, давр адабий ҳаракатига етакчилик қилади. Доимий моддий етишмовчилик, яшаш шароитининг ниҳоятда оғирлиги шоир соғлиғига путур етказади, у оғир дардларга чалинади. Шоир меросида даврдан, машаққатли турмушдан, оғир тақдиру забун толедан шикоят, мунису ҳамдард йўқлигидан нолиш оҳанглари кенг ўрин тута бошлайди.\nШоирнинг илғор дунёқараши, фаровон ҳаёт ва озод жамият, инсоф ва адолат, баркамол инсон ва инсонийлик, иймон-эътиқод ва зрк ҳақидаги орзу-интилишлари билан мустамлака шароити, мавжуд адолатсиз тузум, зўравонлик ҳукмрон бўлган замона ўртасидаги жиддий зиддият, бир сўз билан айтганда юксак идеал билан разил борлиқ ўртасидаги номутаносиблик Муқимий ижодида воқеликка нисбатан кескин танқидий муносабатнинг узил-кесил шаклланишига олиб келди.\nЎтган асрнинг 90-йилларига келиб шоир давр адабиётидаги кучли танқидий-сатирик йўналишнинг етакчисига айланди. Ҳаётни, борлиқни ҳаққоний тасвирлашни ижодда асосий мезон деб қабул қилган шоир, айни замонда, қалам аҳлини халқчил мавзуларни топишга, омма дили ва интилишига мос — «халқ толиб» асарлар яратишга даъват этади. Бу мезон ва даъват қуйидаги мисраларда ўз ифодасини топган:\n…Гар қилич бошимга ҳам келса детайман ростин!\n…Шеърингизга халқ толиб ўлсалар сўнгра ўқунг!\nМуқимий 1887—88 йилларда биринчи, 1892 йил бошларида эса иккинчи маротаба ота шаҳри Тошкентга сафар уюштиради, бу ердаги ижод аҳли билан ижодий учрашув — суҳбатлар қурди, шаҳар ижтимоий ва маданий ҳаётида юз берган ўзгаришлар билан танишди. Иккинчи сафари вақтида «Туркистон вилоятининг газети» муҳаррири Н. П. Остроумов билан учрашган. Шу газета саҳифаларида 1891 йил октябр ойида шоирнинг бир неча шеърлари машҳур ҳофиз Макайлик тилидан ёзиб олиниб эълон қилинган эди. (Кейинчалик, 1903 ва 1907 йилларда ҳам газета Муқимийнинг бир қатор ишқий ва ҳажвий руҳдаги асарларини эълон қилган). Шоирнинг Фарғона водийси шаҳарларига, Қўқон атрофидаги қишлоқларга ҳам бир неча бор саёҳатлар уюштиргани унинг қатор асарларида ўз изини қолдирган.\nXIX аср охири ва XX аср бошларига келиб шоирнинг саломатлиги ёмонлаша борди. Жиянига йўллаган мактубларида, беш-олти ойлаб бетоб ётганлигини билдириб, «неча муддатлар бўладурким, назм айтурға табиат лоҳаси эрдим» деб ёзади. Шундай бўлса-да, Муқимий умрининг охирига қадар қаламини қўймаган.\n«Туркистон вилоятининг газети» саҳифаларида 1903 йилнинг январ ва апрелида босилган «Ҳўқандлик бир бойнинг шаънига Муқимий шоирнинг айтқон шеъридур» (15 январ) ва даҳшатли Андижон зилзиласи муносабати билан ёзилган шеър-тарихи (22 апрел) шоирнинг ижтимоий мавзудаги сўнгги йирик асарлари жумласига киради.\nЭй табиб, айланма, дардим бедаволардин бири,\nРанга зардим, қўру кўрма, қаҳраболардин бири —\nмисралари билан бошланувчи мухаммасда эса шоир ҳаётининг сўнгги дамларидаги руҳий кайфияти таъсирчан ифодасини топган. Келтирилган мисраларда шоирнинг сариқ касалига гирифтор бўлганлигига ишора бор. Худди шу дарди 1903 йил 25 майда уни бу оламдан олиб кетади.\nМуқимий қолдирган адабий мероснинг катта бир қисмини жозибадор ғазаллар, жўшқин ва шўх мураббаълар, дилкаш мухаммаслар ташкил этади. Шоир лирикасини ҳам ғоявий, ҳам бадиий камолотга эришувида халқ оғзаки ижоди билан бир қаторда кўп асрлик шеъриятимизнинг, хусусан, Лутфий, Навоий, Бобур, Машраб, Амирий каби шоирларнинг ижоди самарали таъсир қилди. Муқимий ўз лирикасида чин севгини, садоқат ва вафодорликни, инсонни кўркамлаштирувчи, уни маънавий гўзал этувчи фазилатларни улуғлади, бевафолик, субутсизлик, инсон шаънига доғ туширувчи хислатларни қоралади.\nМуқимий ғазал, мураббаъ ва мухаммасларининг етакчи образи —лирик каҳрамон, аввало, бурч, вафо ва садоқат ҳақидаги илғор тушунчаларга эга бўлган софдил, маънавий баркамол ва руҳан бой шахс сифатида гавдаланади. У шоирга замондош аниқ тарихий шахс, мустамлака зулми ва зўравонлик ҳукмрон бўлган давр фарзанди, меҳнаткаш халқ вакили, унинг на молу дунёси, на амалу мансаби бор. У рақибу ағёрлар тазйиқини, фалак жабрини, чарх зўравонлигини ўзида доимо ҳис этиб, руҳан азобланади.\nМуқимий лирикасидаги шикоят, норозилик, ҳаётдан безиш ва таркидунёчилик даъвати эмас, балки, моҳият-эътибори билан ҳаётсеварликдан, фаровон турмуш ва бахтли замона ҳақидаги орзу-умидларидан келиб чиққан. Худди шунинг учун ҳам шоир ҳаёт лаззатларидан, дўсту улфат суҳбатларидан, севги ва висол онларидан баҳра-мандликка чақиради, она табиат гўзалликларидан, баҳор нашидасидан завқланишга ундайди. Бу фазилат шоирнинг:\nЭй яхшилар, келайлик, бир жойга йиғилайлик!\nЎйнайлик, куйлайлик, омон бўлайлик!\nНавбаҳор очилди гуллар, сабза бўлди боғлар,\nСуҳбат айлайлик келинглар, жўралар, ўртоғлар!\nбайтлари билан бошланадиган машҳур ғазалларида тўла намоён бўлган.\nМуқимий адабиётимиз тарихидаги энг кўп мураббаъ ёзган шоирлардан бири бўлиб, бу қадимий турнинг ривожига жиддий таъсир кўрсатди. Шоирнинг мураббаларининг барчаси, ишқ-муҳаббат мавзуида. Халқ қўшиқлари руҳи ва ўйноқ вазнларда яратилган мураббалар ниҳоятда самимий, шўх ва жўшқин янграб, ўқувчиларни ўзига ром этади. «Эй чеҳраси табоним», «Бир сўрмадинг, эй дилрабо, на бўлди?», «Эмди сендек, жоно, жонон қайдадур!», «Токим, жоно, жилва бунёд айладинг» мисралари билан бошланувчи мураббаълар ўша яратилган йилларидаёқ ҳофизлар ижросида Муқимийга катта шуҳрат келтирган.\nШоир бир неча ўнлаб мухаммаслар ҳам яратган, улар орасида ўз мазмуни ва руҳига кўра соф ижтимоий ва сатирик йўналишдагилари учраса ҳам, кўпчилиги ишқ-муҳаббат мавзуидадир. Шоир меро-сида Навоий, Жомий, Фузулий, Амирий ғазалларига, шунингдек, Фурқат, Завқий, Нодим каби замондошлари ҳамда ўз ғазалларига тахмислари ҳам анча-мунча.\nМуқимий лирик шоир сифатида қанчалик машҳур бўлган бўлса, кучли сатирик сифатида ҳам халқ орасида шунчалик катта шуҳрат қозонган. Шоир бу тур асарлари учун мавзу ва тимсолларни ўша ҳаётдан олиб, ўзига яхши таниш воқеа-ҳодисаларни танқидий таҳлил этди, ўша давр руҳидан озиқланди. Машҳур «Танобчилар» сатирасининг яратилишида Навоий меросидан баҳраманд бўлган. Ниҳоятда ўткир «Ҳапалак қишлоғи ҳақида» ҳажвий мухаммаси эса Махмурнинг ғазалига тахмисдир. Лекин, Муқимий ҳажвиёти учун «хом ашёни», аввало чоризм ўрнатган мустамлакачилик тартиби, ҳукмрон адолатсизлик ва зўровонлик, инсон ҳақ-ҳуқуқининг топталиши, чор ва маҳаллий амалдорларнинг ўзбошимчалиги ва шафқатсизлиги, алдамчилик ва ахлоқий тубанликлар берди. Меҳнаткаш омма, ҳунармандларнинг оғир иқтисодий аҳволи, мустамлака зулми остидаги шаҳар-қишлоқларнинг вайронага айланиши, ночор шахс тақдири Муқимий ҳажвиётида етакчи ўринни эгаллайди.\nШоир ўзбек адабиёти тарихида ижтимоий-сиёсий ҳажвиётнинг асосчиларидан бири бўлиб майдонга чиқди. Унинг қатор ҳажвияларини шу йўналишнинг етук намуналари сирасига қўйиш мумкин. «Танобчилар», «Воқеаи кўр Ашурбой ҳожи», «Московчи бой» каби ҳажвияларида мустамлака тузуми учун хос бўлган ҳаётий мавзулар — жамиятдаги ижтимоий тенгсизлик, табақаланиш, ҳукмрон адолатсизлик каби жуда жидций масалалар таҳлил этилдики, бу Муқимий ҳажвиётининг сиёсий йўналиши ва ғоявий камолотидан гувоҳлик беради. Бу жиҳатдан Ашурбой Ҳожининг оғир жинояти ҳақидаги ҳажвиядан шоирнинг жиддий сиёсий умумлаштирувчи хулосаси диққатга сазовор:\nҲақорат қилинган кишилар қолиб,\nТопиб бой сўзи мунда зўр эътибор.\nҚачон камбағалнинг сўзи ўтар?\nАгар бўлса ақчанг — сўзинг зулфиқор.\nБу кескин мисралар ҳукмрон адолатсиз тузумга берилган қатъий айбнома каби жаранглайди.\nЖабрланувчи оддий деҳқон тилидан ёзилган «Танобчилар» ҳажвиясида эса мавжуд тузумдаги ижтимоий адолатсизлик, чор маъмурлар ва маҳаллий амалдорларнинг ўзбошимчаликлари ва зўравонликлари, мустамлака шароитида солиқ солиш ва ундириб олиш каби ҳаётий лавҳаларда тарихан ҳаққоний тасвирланган.\nБуржуа сайлов системасининг фош этилиши каби соф ижтимоий-сиёсий мавзуни ҳам Муқимий биринчи бўлиб адабиётимиз тарихига олиб кирди. Бугина эмас, масаланинг моҳиятини чуқур англаган шоир унинг биринчи ҳажвий таҳлилини берди, мустамлакачи чор маъмурлари назорати остида ўтадиган «сайлов»ларнинг батамом қалбаки эканлигини очиб ташлади. Муқимийнинг «Сайлов» ҳажвияси адабиётимизда бу мавзунинг кейинчалик янада чуқур ва кескин танқидий руҳда ишланишига мустаҳкам замин бўлди.\nШоир меросидаги «Вексель», «Дар мазаммати замона», «Уруғ», «Ляхтин», «Додхоҳим», «Асрорқул», «Тўй» каби ҳажвиялар муаллифнинг замонадаги жиддий ижтимоий мавзуларни танқидий руҳда таҳлил этиш масаласига катта эътибор берганлигини тасдиқлайди.\nXIX аср охирлари ва XX аср бошлари миллий адабиётимизда юмористик йўналишнинг ривожланишида ҳам Муқимийнинг ижодий фаолияти жуда катта бўлди. Шоир қўлида кулги қўпол қаҳқаҳа ёки шунчаки хушчақчақлик, бачкана мутойиба эмас, балки, ҳаётдаги қолоқ, тараққиётга тўсиқ ғовларни, шахслар онги ва табиатидаги ожизлик ва салбий белгиларни, хунук феъл-атвор ва ўринсиз хатти-ҳаракатларни қоралаш, танбеҳ бериш, огоҳлантириш вазифасини ўтаган.\nМуқимийнинг тўрт қисмдан иборат «Саёҳатнома» асари муаллифнинг сафар ҳисоботи ёки тор шахсий кечинмалари мажмуаси бўлиб қолмаган, аксинча, у ўша мустамлака тузуми ва ижтимоий ҳаётнинг қатор муҳим муаммоларини танқидий назар билан таҳлил этувчи бадиий асардир.\nХалқчил шоир ўша мустамлака тузум устидан: «Дунё қурулғон дор экан!»—дея кескин ҳукм чиқарди. Бу билан бирга муаллифнинг ватанпарварлик туйғулари, она юртига садоқат ва ифтихор ҳислари аниқ сезилиб туради.\nМуқимий шеърларидан намуналар\nҚўлдош Пардаев. Муқимий «саёҳатнома»си матни тарихидан\nЎзбек зиёлилари: Муқимий (1850-1903)\nМукими (на русском языке)\nMuqimi (in English)\nМуқимий ҳақида асарлар\nСобир Абдулла. Муқимий (драма)\nСобир Абдулла. Асарлар. 4 жилдлик. 3-жилд. Мавлоно Муқимий (роман)\nТуроб Тўла. Обидча маҳсум ёки Муқимий портрети (ҳикоя)\nМуқимий. Боғ аро\nМуқимий. Танланган асарлар. 1-жилд. Лирика\nМуқимий. Танланган асарлар. 2-жилд. Ҳажвиёт\n← Аввалги Аввалги Отаули. Ҳаво (ҳикоя)\nКейинги → Кейинги: Жан Пол Сартр. Мен нега мукофотдан воз кечдим?


Oldingi maqola “УМИД НИҲОЛЛАРИ” СОВРИНДОРЛАРИ ТАҚДИРЛАНДИ\nKeyingi maqola АЗИЗА БУРХОНОВА - ЎЗБЕКИСТОН ЧЕМПИОНИ\nКитоб туманида Ўзбекистон мудофаасига кўмаклашувчи "Ватанпарвар" ташкилоти вилоят бўлими томонидан картинг спорт тури бўйича вилоят биринчилиги мусобақаси ўтказилди.\nТаъкидлаб ўтиш жоиз, сўнгги йилларда мамлакатимизда ушбу спорт тури ҳам жадал ривожланиб бормоқда. Хусусан, "Ватанпарвар" ташкилоти ҳудудий бўлимлари тасарруфидаги ўқув-спорт техника клубларида кўплаб ёшлар картинг билан мунтазам шуғулланаяпти. Ушбу йўналишда ташкил этилаётган турли мусобақалар эса спортчилар ўз имкониятларини синовдан ўтказиши, мураббийларнинг терма жамоаларга муносиб номзодларни саралашида муҳим аҳамиятга эга бўлмоқда.\nБу галги мусобақа учта ёш тоифаси бўйича - 9-13, 14-17 ҳамда 18 ва ундан катта ёшдагилар ўртасида ташкил этилди.\nҚизғин ва муросасиз кечган баҳслардан сўнг 9-13 ёшгача бўлган болалар ўртасида 1-ўрин Муборак тумани вакили Азизбек Қувончевга насиб этди. 14-17 ёшли спортчилар ўртасида эса касбилик Жавоҳир Жононов шоҳсупага кўтарилди. Катта ёшдаги спортчилар ўртасида мубораклик Фарруҳ Муродовга тенг келадиган рақиб топилмади.\nШунингдек, мусобақада жамоавий ғолиблар ҳам аниқланди. Бу борада Китоб тумани ўқув-спорт техника клуби 1-ўрини қўлга киритган бўлса, Касби тумани ёш спортчилари 2-ўриндан жой олди. Учинчи ўрин эса Муборак тумани ўқув-спорт техника клубига насиб этди.


Потенциал психологик маркази\nPotencial психологик маркази\nҲаёт гўзал ва кўп қирралидир, ва ҳамма ҳаётда бахтли бўлишни истайди.\nЛекин ўша бахт қаерда?\nНимага КИМДИР УМИД БИЛАН КУТИБ ЎТИРСА, БОШҚАЛАР осонгина МУКАММАЛЛИККА эришадилар?\nУларнинг йўли илк кашфиётчилар харитасига ўхшайди. Ўзлигини чуқурроқ ҳис қилиб, ўзида янгиликлар кашф этиб, борини ривожлантириб, ҳаётларини ўз мўъжизалари билан тўлдирадилар. Бундай одамлар фаҳрланадиган ва интиладиган нарсалар бор.\nБиз ҳар бирингизга ўз муваффақият харитангизни ишлаб чиқиш, ўз йўлингизни танлашда ёрдам берамиз, қўрқмасдан, енгиллик билан барча иккиланишларингизни енгиб, ишончсизликларни йўқотишга ўргатамиз.\nБизнинг иштирокимизда мақсадингиз ойдинлашади, унга етиш йўли эса, тўғри ва тушунарли бўлади. Муваффақиятингиз сизга йўлдош бўлади.\nБиз билан истагингизга эришиш осонроқдир.\n“Биз ўтмишга қайтиб барчасини бошидан бошлай олмаймиз, лекин биз ҳозир бошлаб, натижани ўзгартиришимиз мумкин.”\nЭрта ривожланиш учун болалар тренинги\nБолалар тренинги вазифалари:\n- йирик ва майда моторикани, диққатни, хотирани, фикрлашни ривожлантириш;\n- атроф дунё ҳақида асосий тушунчалар бериш ва бошқалар.\nБолангиз санаш, рангларни ва геометрик фигураларни фарқлашни ўрганадилар, нутқи яхшиланади, тенгдошлари билан мулоқот қилишга ўрганади.\nТренинг ҳафтасига икки марта 1соат 20 минутдан давом этади.\n1)”Ўқишни ўрганамиз” (кичик синф ўқувчилари учун)\n- ўрганиш жараёнини ривожлантириш;\n- руҳий зўриқишнинг одини олиш;\n- ўқишни асослаш.\nБу тренинг ўқувчиларга ўз қобилиятларини ва ўқишга қизиқишни ошириш, ҳамда мактаб фаолиятига кўникиш, ваҳимани йўқотишга ёрдам беради. Тренингдан сўнг болалар мамнуният билан “ўқув тошини” кемира бошлайдилар.\nТренинг 36 соатга мўлжалланган.\n2)Энг жасурлар учун курс (4 -10ёш)\n-бола ривожланишига тўсиқ бўлиб, уни ўзини ҳавфсиз сезишига ҳалақит берувчи нарсаларни аниқлаш ва йўқотиш;\n-уятчанликни камайтириш ёки йўқотиш, болаларни тенгдошлари ва катталар билан бемалол мулоқотга киришишни ўргатиш;\n-зарбаларга чидамлиликни ошириш;\n-ота-оналарга қўрқув ва уятчанлик сабабларини етказиш;\n-вазиятни ўзгартириш учун йўл-йўриқ кўрсатиш;\n- ота-она ва бола муносабатларини яхшилаш.\nДоимий қўрқув инсон ҳаётининг барча жабҳаларида намоён бўлиб, унинг ўзини ёмон ҳис қилишига ва атрофдагилар билан муносабати қийинлашади. Берилган курс руҳий коррекция машғулотлари орқали қўрқув ва уятчанликни енгишга ёрдам беради. Машғулотларда болалар чизадилар, турли ўйинлар ўйнайдилар, саҳналаштиришда қатнашадилар. Уларда ўзига ишонч ҳисси ортади, фаоллашиб, кайфиятлари кўтарилади. Баъзи машғулотлар ота-оналар иштирокида ўтказилгани, психологлар ота-оналар билан суҳбати кўзда тутилгани туфайли кўпинча боланинг ота-она билан муносабати яхшиланади.\nТренинг вақти: 8соат (ҳафтасига 2 марта 1соатдан 8та машғулот)\n-эркинлик ва ўз-ўзини бошқаришни ривожлантириш;\n-кўрсатма ва қоидаларга риоя қилишни ўргатиш;\n-диққат, фикрлаш, хотира, қабул қилиш, нутқ ва тасаввурни ривожлантириш;\n-умумий хабардорликни ошириш (уй ва ёввойи ҳайвонлар, мевалар, сабзавотлар, идиш, мебел, ўйинчоқ, асбоблар, йил фасллари, камалак ранглари, нарсаларнинг шакли ва ўлчами ҳамда энг машҳур эртаклар ҳақида);\n-қўл йирик ва майда моторикасини ривожлантириш;\n-тенгдошлари ва катталар билан мулоқотни ўзлаштириш;\n-фаолликни ва қизиқувчанликни ошириш.\nБу курс болаларни ўзларига тушунарли вазиятда мактабга тайёрлайди. Психологлар болаларнинг мактабга кўникиш муаммоларини ўрганишлари натижасида қуйидаги хулосага келдиларки, бола яхши ўқиши ва мактабга бажонидил бориши учун, кўпгина ота-оналар ўйлагандек мактабга чиқишдан олдин ўқиш ёзишни билиши эмас, балки уларнинг мактабга чиқишга руҳан тайёргарлиги муҳимдир. Хўш, “мактабга руҳан тайёрлик” нима? Бу кўпқиррали тушунча бўлиб, унга боланинг ўз феъл атворини бошқара олиши, кўрсатма ва қоидаларга риоя қилиши, ҳамда, диққат, фикрлаш, хотира, қабул қилиш, нутқ ва тасаввур етарлича ривожланган бўлиши шарт. Турли ўйинлар, қизиқарли машғулотлар, ўқиш ва эртакларни саҳналаштириш ёрдамида болалар юқорида кўрсатилган нарсаларга эришиши ва ўқиш қизиқарли жараён эканлигигини тушунишига ёрдам беради.\nТренинг вақти: 72 соат (2 соатдан 36та машғулот)\nШаҳзода Матчонова ва Омарнинг никох тўйидан


Россия ва Хитой флотлари қўшма ҳарбий машқлар ўтказмоқда\n28 ноябр 2020, Тошкент вақти: 19:53\nРоссия ва Хитой флотлари жума куни Япония денгизида қўшма ҳарбий машқлар бошлайди.\nXinhua ахборот агентлигининг Хитой армияси бош штаби раҳбари генерал Фен Фенхуейдан иқтибос келтиришича, 5-12 июл кунлари ўтадиган машқлар “учинчи тарафга қаратилган эмас.”\nАгентлик хабарида мазкур ҳарбий машқлар “минтақада хавфсизлик ва барқарорликни таъминлашда ижобий рол ўйнаши” ҳақида айтилади.\nФлотлар қўшма машқларида Хитойдан тўрт жанговор кема, икки фригат ва бир юк кемаси иштирок этади.\nРоссия эса машқларга 11 кема, 1 сув ости кемаси ва уч самолёт юбормоқда.\nИкки давлат денгиз флотлари ўтган йили ҳам шу каби қўшма машқлар ўтказган эди.